Til Justitsministeriet Blekinge Boulevard 2

2630 Taastrup, Danmark

E-mail: strafferetskontoret@jm.dk og anbr@jm.dk Tlf.: +45 3675 1777

 dh@handicap.dk
 www.handicap.dk

29. marts 2022 / mmh\_dh

Sag 3-2022-00236

Dok. 573955

**Danske Handicaporganisationers (DH) høringssvar til forslag til ændring af lov om ændring af straffeloven, retsplejeloven og forskellige andre love (Ungdomskriminalitetsnævnet)**

DH er blevet opmærksomme på, at ændring af straffeloven, retsplejeloven og forskellige andre love (Effektivisering af straffesagskæden og af nævnsprocessen m.v. i Ungdomskriminalitetsnævnet, øget adgang til videregivelse og optagelse af fotos og forbedring af politiets muligheder for efterforskning m.v.) er i høring.

DH har alene bemærkninger til den del af høringen, der omhandler ungdomskriminalitetsloven, herunder Ungdomskriminalitetsnævnet.

# Generelle bemærkninger

DH vil indledningsvist understrege, at DH ikke ser Ungdomskriminalitetsnævnet som den rette forebyggende foranstaltning for at få børn og unge med nedsat psykisk funktionsevne ud af en kriminel løbebane.

Hvis vi vil nedbringe antallet af ungdomskriminelle, er der brug for noget andet. Der er brug for forebyggelse i familierne og på tidlig opsporing. På at udbrede viden om diagnoser og de rette redskaber på seminarierne og i skolerne. Og vi skal satse mere på psykosociale indsatser rundt om børnene og deres familier – fx i form af forældre-træningsindsatser.

Undersøgelser fra Sverige og andre lande har vist, at 30-50 procent af de indsatte i fængslerne opfylder diagnosekriterierne for ADHD. Mennesker med ADHD har en nedsat mængde og virkning af nogle af signalstofferne i hjernen, som gør, at de er mere uopmærksomme, mere hyperaktive og mere impulsstyrede end andre mennesker. De har problemer med at overskue sammenhængen mellem årsag og virkning. De er ofte rastløse, stressbelastede og har svært ved at holde fokus. 85 % af børn med ADHD har mindst én ekstra diagnose, mens ca. 65 % har mindst to. Det er primært adfærdsforstyrrelser, indlæringsvanskeligheder, søvnforstyrrelser og angst.

En undersøgelse fra Norge viser, at 40-70 procent blandt de indsatte i fængslerne har dysleksi (ordblindhed), sammenlignet med 6-10 procent i befolkningen som helhed.[[1]](#footnote-1) Mange ordblinde falder ud af skolesystemet alene i kraft af deres ordblindhed, som ofte ikke er blevet opdaget. Især unge med en anden etnisk baggrund, får tit ikke stillet diagnosen ordblindhed, som følge af skolens manglende viden om, hvordan man tester tosprogede børn for ordblindhed. Og mange ordblinde bliver aldrig testet for ordblindhed, fordi skolen vurderer, at det er deres adfærd, som er problemet. En adfærd, som er et biprodukt af deres handicap; ordblindhed. Adfærden kommer ofte til udtryk ved en manglende tro på sig selv og egne evner, angst, skam, et lavt selvværd og i vise tilfælde en udadregerende adfærd. [[2]](#footnote-2)

Børn og unge har brug for at være en del af et fællesskab og når førskolens og skolens fællesskab svigter, søger de fællesskaber andre steder, herunder i marginaliserede grupper der ikke nødvendigvis følger lovens bogstav.

Ovennævnte statistik er kedelig og der er i høj grad behov for at vende udviklingen. Det kræver en kvalificeret, tidlig social indsats, hvor børn og unge med handicap i langt højere grad end det sker i dag får den nødvendige hjælp og støtte.

# Specifikke bemærkninger til lovforslaget

## Mulighed for at undtage børn og unge med svært nedsat psykisk funktionsevne fra nævnsbehandling

Det foreslås med lovændringen, at der i ungdomskriminalitetsloven indsættes en ny bestemmelse som § 36 a, stk. 1, 1. pkt., hvorefter kommunen kan indstille til Ungdomskriminalitetsnævnet, at der ikke skal iværksættes foranstaltninger efter lovens §§ 12-14 (straksreaktion, forbedringsforløb eller tvangsmæssig anbringelse) af hensyn til svært nedsat psykisk funktionsevne hos et barn eller en ung.

Ved ’svært nedsat psykisk funktionsevne’ forstås jf. bemærkningerne s. 82:

”særligt børn eller unge, hvis psykiske udviklingsniveau er langt fra aldersmæssigt svarende, således at barnets eller den unges udvikling, herunder særligt den pågældendes modenhed (dvs. evnen til at handle klogt, ansvarsbevidst og selvstændigt) og evne til at forstå konsekvensen af ens handlinger er betydeligt hæmmet. Målgruppen vil således bl.a. kunne omfatte børn og unge, der er diagnosticeret med infantil autisme, mental retardering, udviklingshæmning og lignende. Endvidere vil målgruppen kunne omfatte børn og unge, der er diagnosticeret med en opmærksomhedsforstyrrelse, eksempelvis ADHD eller autismespektrumforstyrrelse, men vil også kunne omfatte børn og unge, som har betydelige psykiske udfordringer uden at der foreligger en psykiatrisk diagnose.”

DH mener, at det er meget positivt at børn og unge med svært nedsat psykisk funktionsevne kan undtages fra nævnsbehandling.

DH er dog bekymrede for, at børn og unge med svært nedsat psykisk funktionsevne efter en konkret vurdering, alligevel ikke undtages fra nævnsbehandling jf. bemærkningerne s. 82 f. DH har svært ved at forestille sig en sag, hvor barnets/den unge med svært nedsat psykisk funktionsevne kan forstå sagsprocessen, uanset hvordan deltagelsen i nævnsmødet tilrettelæges.

DH anbefaler, at børn og unge med svært nedsat psykisk funktionsevne kan undtages fra nævnsbehandling altid undtages fra nævnsbehandling.

Det fremgår af lovforslaget, at undtagelsen vurderes på baggrund af en indstilling fra kommunen. Dette indebære, at kommunen afdækker den unges særlige udfordringer, herunder omfanget af en psykisk funktionsnedsættelse.

DH er bekymrede for, om alle børn der bør undtages kommer til at blive det i praksis. DH oplever desværre mange udfordringer med kommunernes udredning af børn med handicap. Dels er der udfordringer med at blive henvist til de rette specialister og dels går der i nogle kommuner meget lang tid, før der iværksættes en udredning. For nogle børn med et fysisk handicap, laves der ikke en neurologisk udredning før voksenalderen, selvom det viser sig at den nu voksne har et kognitivt handicap. I vinterferien har der været forskellige artikler på DR om hvordan forældre til børn med psykisk handicap, selv må betale for at få deres barn udredt. En undersøgelse fra Forskningsenheden for Børne- og Ungdomspsykiatri i Region Nordjylland (2021) viser, at over halvdelen af børn og unge, der henvises til børne- og ungdomspsykiatrien i Danmark, har vist tegn på psykiske vanskeligheder i over 5 år. Der vil derfor altid være en del børn og unge der har problemer med politi, skole, forældre, misbrug etc. som vil være udiagnosticerede, selvom de potentielt har en psykisk funktionsnedsættelse.

DH mener, at det derfor altid bør overvejes, om barnet/den unges adfærd og trivsel giver anledning til overvejelser omkring en evt. udredning.

Det fremgår af lovens bemærkninger s. 80, at baggrunden for at undtage børn og unge med svært nedsat psykisk funktionsevne, er at de ”ikke vurderes at være kognitivt i stand til at forstå sagsprocessen, og at del-

tagelsen i nævnsmødet kan være en belastning for det pågældende barns eller den unges mentale helbred.”

DH mener, at dette gælder for langt flere børn og unge, end alene børn og unge med svært nedsat psykisk funktionsevne. Det vil også gælde for en række børn og unge med moderat nedsat psykisk eller kognitiv funktionsevne.

Et eksempel fra en oplevelse en ung med udviklingshandicap har haft i nævnet er:

Mødet opleves som stort med 5 mand, der siger mange ord, taler i munden på hinanden og stiller mange spørgsmål, som er formulerede på en måde, som den unge ikke forstår. Der stilles bl.a. følgende spørgsmål: ”Hvad vil du med din fremtid?”. Den unge der ikke forstår det implicitte i spørgsmålet svarer: ”Jeg skal have frokost”. Det opfattes af nævnet som frækhed/flabethed, fordi nævnet ikke har forståelse for den unges forståelsesramme/måde at opfatte på.

DH anbefaler, at målgruppen for undtagelse udvides til at omhandle alle børn og unge med nedsat psykisk og kognitiv funktionsnedsættelse, da begrundelserne for undtagelse er gældende for hele målgruppen.

DH har derudover en bemærkning til sprogbrugen i lovforslagets bemærkninger omkring undtagelse.

DH anbefaler, at betegnelsen ’mental retardering’ slettes fra bemærkningerne s. 82. Denne betegnelse bruges ikke længere og opfattes af målgruppen som en nedsættende beskrivelse. I stedet bruges betegnelsen mennesker med udviklingshandicap.

## Øget mulighed for at anvende børnesagkyndige i sager vedrørende unge i alderen 15 til 17 år

Det foreslås at indføre et nyt stk. 3 i ungdomskriminalitetslovens § 6, hvorefter formanden kan træffe afgørelse om, at Ungdomskriminalitetsnævnet skal bistås af en børnesagkyndig i sager vedrørende unge i alderen 15 til 17 år ud over de tilfælde hvor det i dag allerede er muligt, når det skønnes særdeles påkrævet af hensyn til den unge. Det fremgår af bemærkningerne s. 84, at der navnlig vil skulle ligges vægt på om barnet/den unge har nedsat psykisk funktionsevne – uden at funktionsnedsættelsen har en sværhedsgrad, der gør at den unge bør undtages.

DH mener helt generelt, som oven for nævnt, at en større andel børn med psykisk funktionsnedsættelse bør undtages. Det in mente, er DH positive over for forslaget om, at Ungdomskriminalitetsnævnet kan bistås af en børnesagkyndig i sager der vedrører de 15-17 årige.

DH mener, at det er vigtigt at den pågældende børnesagkyndige, har indgående viden om den unges nedsatte psykiske funktionsnedsættelse. Hvis det fx drejer sig om et barn med ADHD er det vigtigt at vide noget om, hvordan hjernen fungerer når barnet/den unge har en ADHD diagnose jf. DH’s generelle bemærkninger ovenfor. Det er fx vigtigt at uopmærksomhed eller hyperaktivitet ikke misfortolkes, som at den unge ikke tager sagen alvorligt. Ligesom det kræver viden om den enkelte type funktionsnedsættelse, for at kunne vurdere om den unge kan profitere af en given indsats.

DH anbefaler, at det fremgår af lovens bemærkninger, at det er vigtigt at den børnesagkyndige har viden om den type af funktionsnedsættelse som det pågældende barn eller unge har.

DH forstår ikke helt argumentet i bemærkningerne s. 84 om, at: ’… en børnesagkyndig vil derimod som udgangspunkt ikke være særdeles påkrævet af hensyn til den unge, hvis den pågældende alene vurderes at kunne bidrage til en bedre dialog med den unge.”

DH mener, at det altid vil være en fordel at sikre den bedst mulige dialog med barnet/den unge, for at forebygge at den barnet/den unge havner i en kriminel løbebane.

## Øget brug af straksreaktioner

Med lovforslaget ønskes det at det skal være nemmere at iværksætte en straksreaktion. Det fremgår at Justitsministeriets overvejelser er, at straksreaktioner et vigtigt forebyggende redskab, der er egnet til at få børn og unge til at forstå, at kriminelle handlinger har konsekvenser. Betingelserne om adfærdsproblemer såsom kriminalitet af et vidst omfang, ulovligt skolefravær eller anden forsømmelse af skolepligten mv. foreslås ophævet. Det foreslås jf. bemærkningerne s. 89, at en straksreaktion fremadrettet vil kunne iværksættes, hvis: ”hvis barnets eller den unges udviste adfærd giver grundlag herfor.”

DH stiller generelt spørgsmålstegn ved effekten af straksreaktioner over for børn og unge med psykisk funktionsnedsættelse. Som nævnt under de generelle bemærkninger har børn og unge med ADHD problemer med at overskue sammenhængen mellem årsag og virkning.

DH mener, at det med ophævelsen af betingelsen for straksreaktioner, bliver uklart hvornår en straksreaktion iværksættes. DH kan frygte at det vil blive uens implementeret, når kommunerne skal indstille til en straksreaktion, med et så bredt anvendelsesområde og uklar betingelse.

DH vil gøre opmærksom på, at der desværre er en del børn med psykisk funktionsnedsættelse, som har ulovligt og højt skolefravær, fordi de ikke får det rette skoletilbud. Børne- og Undervisningsministeriet har netop i forbindelse med deres evaluering af inklusion i grundskolen, gennemført en række undersøgelser. Fra Delrapport 1. Inkluderende læringsmiljøer og specialpædagogisk bistand: Støtte, støttebehov og elevresultater (VIVE, 2022)[[3]](#footnote-3), fremgår at:

”Elever med et uindfriet støttebehov kan opleve, at undervisningen eller skolegangen generelt set er udfordrende, hvilket kan påvirke deres fravær og trivsel. Resultaterne viser da også, at elever med uindfriet støttebehov har større fravær og oplever dårligere trivsel end elever uden støttebehov. (…) elever med uindfriet støttebehov og elever med støtte begge oplever højere fravær end elever uden støttebehov. 12 pct. af elever med uindfriet støttebehov har kronisk fravær i 2021, dvs. et fravær på mindst 15 procent af skoleåret. Det er en andel, som er 3 gange så stor som elever uden støttebehov, hvor 4 pct. har kronisk fravær. (s. 63f)

Det er væsentligt at få undersøgt om hvorvidt ulovligt og højt skolefravær skyldes at barnet/den unge har fået et forkert skoletilbud, der så føre til store udfordringer for barnet/den unge og familien. Sådanne sager ser vi desværre en del af i handicaporganisationerne, hvor et forkert skoletilbud ender med at blive en tung social sag.

## Øget mulighed for at formand/næstformand kan træffe afgørelser på skriftligt grundlag

Det foreslås med lovforslaget, at sager om anmodninger om ophør eller ændring af en foranstaltning fastsat efter ungdomskriminalitetslovens §§ 12-14 (straksreaktioner, forbedringsforløb og anbringelse uden for hjemmet) skal kunne afgøres skriftligt af formanden eller en næstformand, såfremt der er enighed mellem parterne herom. Parterne er jf. bemærkningerne s. 97: Ungekriminalforsorgen, den ansvarlige kommune, den unge, der er fyldt 12 år, og forældremyndighedsindehaverne.

DH kan være i tvivl om hvorvidt unge fra 12 år, der har en sag i Ungdomskriminalitetsnævnet, samt forældremyndighedsindehaverne kan vurdere en sådan beslutning og hvilke retssikkerhedsmæssige forskelle der er ved en skriftlig afgørelse ved formand/næstformand og et nævnsmøde.

DH anbefaler, at kommunen eller nævnet forpligtes til at forklare hvad en skriftlig afgørelse indebære på en for den unge og forældrene forståelig måde, således at den unge og forældrene samtykker på et oplyst grundlag.

## Mulighed for udsættelse af en sag inden nævnsmøde

Det foreslås, at Ungdomskriminalitetsnævnets formand eller en næstformand forud for et nævnsmøde kan beslutte at udsætte en sag for at indhente yderligere oplysninger, der er nødvendige for at kunne træffe en afgørelse. Dette for at barnet/den unge og forældre i skal igennem flere nævnsmøder end højst nødvendigt.

DH er enige i denne ændring. Fra DH’s dialog med Ankestyrelsen ved vi, at en af hovedårsagerne til at sager hjemvises til fornyet behandling i kommunerne er, at de ikke er ordenligt oplyst. Ligesom ventetider på udredning i børnepsykiatrien, kan betyde at et barn ikke er udredt for eventuel psykisk funktionsnedsættelse. Det er vigtigt at en sag er ordenligt oplyst, for at kunne træffe den rigtige afgørelse.

## Smidigere overgang til den sociale indsats

Det fremgår af lovforslagets bemærkninger, at der i praksis ses at være et uhensigtsmæssigt overlap mellem Ungdomskriminalitetsnævnets og Ankestyrelsens kompetence efter henholdsvis ungdomskriminalitetsloven og serviceloven. Med lovforslaget sker præciseringer, med det formål at der ikke fremadrettet sker uhensigtsmæssige overlap mellem de to myndigheder.

DH er enige i, at der ikke bør være overlap mellem myndighedsansvar, da det giver en usikker retstilstand for barnet/den unge og forældrene, hvis den ene myndighed omgør en afgørelse fra den anden myndighed.

DH er opmærksomme på, at der for tiden arbejdes på en ny barnets lov, der skal erstatte servicelovens børnebestemmelser. DH har svært ved at gennemskue hvilken betydning en ny barnets lov har for de foreslåede ændringer og hvorvidt det også fremadrettet vil give en klar opgavefordeling mellem Ungdomskriminalitetsnævnet og Ankestyrelsen.

## Forældremyndighedsindehaverens kompetencer

Det foreslås, at der i ungdomskriminalitetslovens § 31, stk. 4, indsættes et 3. pkt., hvorefter kommunen kan iværksætte en psykologisk undersøgelse af forældremyndighedsindehaveren. Undersøgelsen skal foretages af en autoriseret psykolog. Forslaget indebærer, at kommunen som led i den ungefaglige undersøgelse vil kunne iværksætte en psykologisk undersøgelse af forældremyndighedsindehaveren på lige fod med mulighederne i serviceloven. Derudover foreslås det, at det i ungdomskriminalitetslovens § 34, stk. 2, fastsættes, at kommunalbestyrelsens indstilling til Ungdomskriminalitetsnævnet om anbringelse uden for hjemmet endvidere skal indeholde en vurdering af forældremyndighedsindehaverens kompetencer til at drage omsorg for barnet eller den unge og tage hånd om barnets eller den unges særlige behov.

DH er positive over for muligheden for at iværksætte en psykologisk undersøgelse af forældrene. Dette kan afdække en eventuel udiagnosticeret usynlig funktionsnedsættelse som fx ADHD eller autisme hos en forælder. Det er endvidere positivt at der foreligger en vurdering af forældremyndighedsindehaverens kompetencer til at drage omsorg for barnet i sager om anbringelse. I den forbindelse er det vigtigt også at få kortlagt, om forældrene får den nødvendige støtte til at varetage forældrerollen som fx socialpædagogisk støtte jf. servicelovens voksenbestemmelsers muligheder herfor.

DH anbefaler, at der sammen med en psykologisk vurdering af forældremyndighedsindehaveren også fremgår hvilken støtte kommunen vil iværksætte for at styrke forælderen i forældrerollen, hvor dette er relevant.

Med venlig hilsen

Thorkild Olesen formand

1. <https://videnskab.dk/kultur-samfund/ordblindhed-koblet-til-impulsivitet-hos-kriminelle>

DH er talerør for handicaporganisationerne og repræsenterer alle typer af handicap - fra hjerneskade og gigt til udviklingshæmning og sindslidelse. 35 handicaporganisationer med cirka 340.000 medlemmer er tilsluttet DH.

 [↑](#footnote-ref-1)
2. Social og emotionelle konsekvenser af læsevanskeligheder, Cand. psych. Laila Boye med henvisning til Fatum & Hvid. [↑](#footnote-ref-2)
3. [Støtte, støttebehov og elevresultater – Delrapport 1. Inkluderende læringsmiljøer og specialpædagogisk bistand (vive.dk)](https://www.vive.dk/media/pure/17302/6627300)  [↑](#footnote-ref-3)